नई दिल्ली। जेएनयू में शनिवार शाम को प्रशासनिक भवन के बाहर जहां राष्ट्रवाद की कक्षाएं लगी, वहीं माही मांडवी हॉस्टल लॉन में वंदे मातरम के नारे भारत-पाकिस्तान टी-20 मैच से पहले ही लगने शुरू हो गए। सात बजे के पहले से ही वहां बड़ी संख्या में छात्र एकत्रित हो गए। मैच शुरू होते ही पाकिस्तानी खिलाड़ी का जैसे ही विकेट गिरा, पूरा लॉन वंदे मातरम, भारत माता की जय के नारों से गूंज उठा। भारतीय गेंदबाजों ने पाकिस्तान की पारी को 83 रन पर आउट कर दिया तो छात्र एक-दूसरे के गले लगकर नाचने लगे।

पढ़ें: भारत ने पाकिस्तान को 5 विकेट से हराकर दर्ज की लगातार दूसरी जीत

कुछ देर बाद जब भारत की बैटिंग शुरू हुई तो पहले ओवर में जैसे ही विकेट गिरा पूरा माहौल शांत हो गया। तीन विकट गिरने पर तो वहां के छात्रों के चेहरे पर जबरदस्त तनाव था, लेकिन जैसे ही विराट कोहली ने पारी संभाली तो एक बार फिर माहौल में गर्मी आ गई। भारत की जीत पक्की होने की स्थिति में एबीवीपी के पदाधिकारियों ने ढोल भी मंगा लिए और नारेबाजी शुरू हो गई। जैसे ही धौनी ने जीत का चौका लगाया, छात्र एक-दूसरे को जीत की बधाई देने लगे और वंदे मातरम बोलते हुए बाहर निकल आए। छात्रों तिरंगा लेकर माही मांडवी हॉस्टल से साबरमती तक जश्न मनाते हुए पहुंचे। यहां पर तिरंगा लहराकर देश के खिलाडि़यों के प्रति आभार जताया और वंदे मातरम के नारे लगाए।

एबीवीपी द्वारा आम छात्रों के लिए आयोजित इस मैच के प्रसारण का कई अर्थ निकाला जा रहा था। हालांकि, प्रशासन ने भी इस मैच की अनुमति दे दी थी। साथ ही वहां पर सुरक्षा के लिए गार्ड की तैनाती भी कर दी गई थी।

Posted By: kishor joshi

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस